InsideWood

Το InsideWood είναι μια διαδικτυακή ιστοσελίδα και βάση δεδομένων για την ανατομία και την αναγνώριση του ξύλου,που χρησιμεύει ως εργαλείο αναφοράς και έρευνας αλλά και για διδακτικούς σκοπούς. Η ανατομία του ξύλου είναι ένα υποπεδίο στον τομέα της επιστήμης ξύλου. Αυτή η ελεύθερα προσβάσιμη βάση δεδομένων είναι αμιγώς επιστημονική και μη εμπορική. Στην πραγματικότητα δημιουργήθηκε από πολλούς ερευνητές κύρους, μέλη της διεθνούς ένωσης IAWA, κυρίως βοτανολόγους, βιολόγους και ερευνητές ξύλου.

 Περιεχόμενα 
Η βάση δεδομένων περιέχει κατηγοριοποιημένες ανατομικές περιγραφές χιλιάδων ειδών ξύλου με βάση τη Λίστα Μικροσκοπικών Χαρακτηριστικών της IAWA  για την ταυτοποίηση ειδών ξυλείας από κωνοφόρα και πλατύφυλλα είδη, που συμπληρώνεται από ένα ολοκληρωμένο σύνολο μικροφωτογραφιών. Τον Νοέμβριο του 2023, αυτή η βάση δεδομένων περιείχε χιλιάδες ανατομικές περιγραφές ξύλου και σχεδόν 66.000 μικροφωτογραφίες σύγχρονων ξύλων (ειδών που σήμερα υπάρχουν στον πλανήτη), μαζί με περισσότερες από 1.600 περιγραφές και 2.000 εικόνες απολιθωμάτων ξύλων. Η κάλυψή της είναι παγκόσμια.

Φιλοξενείται από τη βιβλιοθήκη του Πολιτειακού Πανεπιστημίου της Βόρειας Καρολίνας, και αυτή η ψηφιακή συλλογή περιλαμβάνει είδη ξυλείας που περιλαμβάνονται στον κατάλογο CITES και άλλα απειλούμενα ξυλώδη φυτά. Η σημασία της έγκειται στην υποβοήθηση της αναγνώρισης του ξύλου μέσα από κλείδες πολλαπλών εισόδων, επιτρέποντας αναζητήσεις με βάση την παρουσία ή την απουσία χαρακτηριστικών της IAWA. Επιπλέον, λειτουργεί ως εικονική συλλογή αναφοράς, επιτρέποντας στους χρήστες να ανακτούν περιγραφές και εικόνες αναζητώντας επιστημονικά ή κοινά ονόματα ή άλλες σχετικές λέξεις-κλειδιά. Ολόκληρη η βάση δεδομένων περιέχει επιστημονικό υλικό από περισσότερα από 10.000 ξυλώδη είδη και 200 οικογένειες δένδρων.

Η βάση δεδομένων περιέχει δύο διακριτικά μενού για συγκεκριμένα ανατομικά χαρακτηριστικά των σύγχρονων ειδών ξύλου:

 Κωνοφόρα είδη
 Πλατύφυλλα είδη

Στις μέρες μας, η αναγνώριση του ξύλου έχει σημασία σε πολλούς τομείς και είναι κρίσιμης σημασίας για εμπορικές, εγκληματολογικές, αρχαιολογικές και παλαιοντολογικές εφαρμογές. Είναι επίσης σημαντική από οικονομική άποψη.

 Παραπομπές 

 Εξωτερικοί σύνδεσμοι 

 InsideWood
 Inside Wood – Ένας ιστότοπος για την  ανατομία των πλατυφύλλων ειδών  από την Δρ. Elisabeth Wheeler
Κατηγορία:Ξύλο